Vääräjärvi (Espoo)

**Vääräjärvi** on Uudellamaalla Espoossa Velskolan kaupunginosassa Velskolan kartanon lounaispuolella sijaitseva järvi.

## Maantietoa
Vääräjärvi on 1,1&nbsp;kilometriä pitkä, 800&nbsp;metriä leveä, ja sen pinta-ala on 26&nbsp;hehtaaria. Järven leveys ei tosiasiassa ole näin suuri, sillä sen muoto on vaihteleva ja mutkitteleva. Suurin leveys vastarannalle on itärannan nuotiopaikalta 200&nbsp;metriä ja niemen ohi näkyy lahdenpohjukka 700&nbsp;metrin päässä nuotiopaikalta. Järven keskelle työntyy kolme niemeä, jotka jakavat järven lahtimaisiin osiin. Järven ympäristössä kohoaa useita mäkiä, jotka kohoavat 20–40&nbsp;metriä vedenpinnan yläpuolelle. Jyrkimmät rantaan viettävät rinteet löytyvät eteläosista. Matkaa naapurijärviin Urjaan ja Kattilajärveen on lyhimmillään alle 150&nbsp;metriä. Järvessä ei ole kartan mukaan saaria. Sen rantaviivan pituus on 4,4&nbsp;kilometriä. Järven ainoa asutus sijaitsee pohjoisrannassa Övergårdin tilalla. Sinne johtaa laskuojan ylittävä Vääräjärventie Velskolan kartanolta. Itärannassa on Nuuksion kansallispuiston nuotiopaikka, jonne johtaa eri suunnilta tulevat retkipolut.

Järven eteläpäässä länsirannan jyrkänteessä on Museoviraston tutkima kalliomaalaus, joka on kuitenkin varsin tuore eikä esihistoriallinen.

## Luontoarvoja
Järven pohjoisosassa Övergårdin tilasta on suojeltu muut alueet, jotka jäävät piha-alueiden ulkopuolelle. Tämä Väärän luonnonsuojelualue muodostavat metsämaata ja vesialueita 5,2&nbsp;hehtaarin edestä. Muuten on koko järvi ja sen ympäristön metsät valtion omistamia luonnonsuojelualueita. Sekä yksityismaiden että valtion maiden suojelualueet sisältyvät Natura&nbsp;2000-hankkeen Nuuksion kansallispuistoon (FI0100040, 56,43&nbsp;km²).

Kansallispuiston retkipaikka sijaitsee järven itärannassa. Paikalla saa yöpyä ja käytössä on käymälä ja nuotiopaikka. Leirialueelle tulee polkuja Velskolan Pitkäjärveltä, Myllyjärveltä ja Kattilajärveltä.

## Vesistösuhteet
Vääräjärvi sijaitsee Vantaanjoen vesistössä (vesistöaluetunnus&nbsp;21) Lepsämänjoen valuma-alueella&nbsp;(21.04), jonka Lakistonjoen valuma-alueeseen&nbsp;(21.044) järvi kuuluu. Se on Lakistonjoen valuma-alueen latvajärviä. Siihen tulee ojat Kattilajärvestä, Urjasta ja Hauklammesta. Kolme viereisen järven vedenpinnat ovat lähes samalla korkeudella. Sen laskuoja alkaa järven pohjoisosasta ja se virtaa yli 100-metrisenä Myllyjärveen. Vääräjärven vedenpinnan korkeus on 61,4&nbsp;metriä&nbsp;mpy. (N2000, ennen se oli 61,0&nbsp;m&nbsp;(N60)).

## Historiaa
Helsingin seudun taloudellisissa kartoissa vuosilta 1919 ja 1936 on Vääräjärvi piirretty suuremmaksi kuin se on tänään. Kartasta voi huomata, että Vääräjärvi ja Myllyjärvi ovat samaa järveä. Vääräjärven laskuojan kohdalla on kartassa kapea salmi. Jos tämä pitää paikkaansa, on Vääräjärven vedenpintaa laskettu. Vuoden 1958 peruskartassa on järvet erillisiä vesistöjä, Vääräjärven pohjoisrantaan on merkitty Övergårdin tila ja järvien välissä virtaavan ojan ylittää Vääräjärventie, joka tulee Velskolan kartanolta. Järven rannoille ei ole olut viljelytoimintaa.

## Lähteet

## Aiheesta muualla
* Nuuksion kansallispuisto ja muut suojelualueet, 2023, Metsähallitus
* Aljis 83: Vääräjärvi Urja Nuuksio (video), YouTube